GRAD ILOK
GRADSKO POVJERENSTVO ZA PROCJENU ŠTETA 
OD PRIRODNIH NEPOGODA

JAVNI POZIV
za prijavu štete u poljoprivredi od prirodne nepogode – suše 
na području Grada Iloka


Zbog prirodne nepogode uzrokovane sušom, kojom su nanesene velike materijalne štete na poljoprivredi u razdoblju od 1. lipnja do 31. kolovoza 2026. godine, župan Vukovarsko-srijemske županije donio je 7. rujna 2026. godine Odluku o proglašenju prirodne nepogode suša, KLASA: 920-09/26-01/42, URBROJ: 2196-01-26-2, kojom je prirodna nepogoda suša proglašena i za područje Grada Iloka.
Pozivaju se poljoprivredni proizvođači – fizičke i pravne osobe – na čijoj je poljoprivrednoj proizvodnji na području Grada Iloka nastala šteta od suše da podnesu prijavu štete Gradskom povjerenstvu za procjenu šteta od prirodnih nepogoda Grada Iloka.
Prijava se odnosi na štetu na poljoprivrednim kulturama, odnosno plodu i urodu. U postupku koji je prethodio proglašenju prirodne nepogode evidentirane su štete na: kukuruzu, soji, suncokretu, djetelini, lucerni, travi i travolikoj paši (tds idts), kukuruzu šećercu, poriluku, rajčici, dinji, lubenici, grahu, bobu, paprici, bademu, lijesci, orahu, krumpiru, kruški, sudanskoj travi, jabuci, vinovoj lozi, kupusu, bundevi i šljivi.

Prijave se podnose na propisanom Obrascu PN – Prijava štete od prirodne nepogode, neposrednom predajom ili putem pošte u pisanom obliku, 
od 8. do zaključno 15. rujna 2026. godine,
na adresu: Grad Ilok, Trg Nikole Iločkog 13, 32236 Ilok,
u radnom vremenu od 11,00 – 14,00 sati svakog radnog dana u Gradskog vijećnici.

Prijavljuju se samo katastarske čestice na kojima je nastala šteta. U Obrascu PN, u rubrici „Broj ARKOD čestice za koju se prijavljuje šteta/broj katastarske čestice“, potrebno je navesti sve ARKOD ID brojeve površina za koje se prijavljuje šteta (upisati sve katastarske čestice za koje se prijavljuje šteta i zbrojiti ukupne površine po kulturama) te upisati postotak štete po kulturama.


Uz čitko, u cijelosti ispunjen i potpisan Obrazac PN potrebno je dostaviti:
presliku LISTA A i LISTA B Zahtjeva za potporu za 2026. godinu podnesenog Agenciji za plaćanja u poljoprivredi, ribarstvu i ruralnom razvoju; na Listu B potrebno je jasno označti ARKOD čestice  za koje se prijavljuje šteta;
kopiju/podatak IBAN računa prijavitelja ako je različit od računa navedenog na Listu A Zahtjeva za potporu, odnosno ako se radi o zaštićenom računu;
ispunjenu i potpisanu Izjavu o osiguranju poljoprivrednih kultura od rizika suše;
potpisanu Obavijest o obradi osobnih podataka, kao potvrdu da je prijavitelj upoznat s obradom podataka u ovom postupku;
fotodokumentaciju oštećenih kultura, uz navođenje imena i prezimena/naziva prijavitelja radi povezivanja fotografija s prijavom.

Rok za podnošenje prijave je 15. rujna 2026. godine.

[bookmark: _GoBack]Nepotpune i nečitko ispunjene prijave te prijave podnesene izvan propisanog roka neće se razmatrati.

Obrazac PN, Izjava o osiguranju i Obavijest o obradi osobnih podataka dostupni su u prilogu ovog Javnog poziva te u prostorijama Grada Iloka.
Za dodatne informacije prijavitelji se mogu obratiti Gradu Iloku na telefon 592-950 ili e-mail grad.ilok@ilok.hr

